Document ID: /roh_data/filtered/fineweb-2-filterrobots_roh.jsonl.gz/47918

Il gea a l'iniziativa da limitaziun saja in cler pled encunter ina Svizra da 10 milliuns, scriva la Partida populara dal Grischun en communicaziun. Cun la libra circulaziun dapi il 2007 hajan passa 500 milliuns persunas da l'Uniun europeica survegnì access a la Svizra. Per consequenza sajan gia in milliun dapli persunas vegnidas en Svizra durant ils ultims 13 onns. Be mintga 5avla persuna lavuria en ina professiun nua ch'i na dettia nagins Svizzers qualifitgads. Uschia vegnian ils lavurants svizzers stgatschads ed il squitsch sin las pajas creschia.
En vista a la situaziun finanziala urgenta suenter la crisa da corona, saja da desister sin ulteriuras redistribuziuns da daners. Perquai haja la partida decidì in Na tar il congedi da paternitad. D'approvar quest project, avess per consequenza custs d'almain 230 milliuns francs per ils patruns. Plinavant pudessi er dar custs zuppads sco per exempel per substituziuns da fin 900 milliuns francs.
La deducziun per la tgira d’uffants ha la partida approvà. Uschia vegnian sur tut famiglias da la classa mesauna sustegnida e distgargiadas finanzialmain.
La Svizra votescha ils 27 da settember 2020 davart las fatschentas.